Kim Valentin (V), 2025-03-13:
Tak til formanden.
Det her er jo en lovgivning, som er forhandlet igennem i forhold til de fleste af Folketingets partier, og jeg vil godt starte med en lille refleksion selv, som det er rart at gøre, når man laver den her slags lovgivning.
Jeg var selv ung i 70'erne og 80'erne, og der var reglerne bestemt helt anderledes, hvis der var nogle regler overhovedet.
Derfor kan man jo godt reflektere over, når vi afskaffer regler, hvor mange regler man så i virkeligheden skal afskaffe.
Men der er to dele i det her forslag.
Jeg synes, det er en god balance at have i forhold til de unge og også i forhold til mig selv, for når jeg tænker tilbage på 70'erne og 80'erne, var det – hold da op – ikke alt, jeg blev sat til, jeg skulle have været sat til at lave.
Jeg husker flere eksempler på, at jeg blev sat på en cykel kl. 4 om morgenen i meget, meget mørkt vejr med mindst 50 kg aviser bag på cyklen, og så kørte jeg bare ud.
Jeg tror ikke, at jeg har været meget mere end 12-13 år – jeg kan ikke huske det præcist.
Alt det var glemt, da jeg fik min første check og kunne køre ind til storbyen og købe mine første plader for mine egne penge.
Det var glemt, og det er jo også en lykkefølelse, man kan tage med sig videre.
Det der med, at man arbejder, og at man så får noget for det, og at det har værdi, skaber en vis sammenhæng.
Derfor er det en grundlæggende forudsætning, at man forstår, at det der med, at unge får et fritidsjob, giver dem en større chance for at lykkes med deres liv, og der skal vi finde nogle balancer hen ad vejen.
Hvad er det, de skal kunne?
Hvad er det, de rent faktisk skal kunne gå ud i samfundet og foretage af arbejde, så det stadig væk er rimeligt sikkert at gøre?
Hvordan får vi de unge til ikke at arbejde for meget, så de slider sig selv ned – det var der jo også nogle, der gjorde, dengang jeg var ung – men så de får noget værdimæssigt med i deres liv, i stedet for det bliver til nogle dårlige, kedelige historier, som vi hører om i pressen.
Det er den balance, vi prøver lave lidt af her.
Der er det jo sådan, at vi har nogle ting i lovgivningen, der er sådan lidt tudetosset, og som vi i og for sig godt ved er tudetosset, og som vi derfor skal have afskaffet gjort lidt nemmere.
Det gør vi her.
For det først styrker vi i vejledningen om fritidsjob for de 13-17-årige, så vi kan være helt sikre på, der er en god forståelse både hos dem selv og ude hos familierne.
Hvad er det, de skal kunne, og hvad er det, de ikke skal kunne?
For det andet udvider vi arbejdstidsreglerne for de 15-17-årige, som betyder, at det er det samme, der gælder i forskellige brancher, så man i én branche kun kan arbejde til et tidspunkt, og man i en anden branche kan arbejde til et helt andet tidspunkt.
Det er også lidt svært at finde ud af derude hos arbejdsgiverne.
For det tredje fremrykker vi så den her dato for undervisningspligt, så man rent faktisk, når man er færdig med 9. klasse, kan starte med at arbejde, lige efter man er færdig, i stedet for at man skal vente en del af sin sommerferie for at kunne gå i gang.
Det var også en af de der lidt dumme ting.
Så skal man også huske på, at vi jo allerede har fjernet skatten, altså en del af skatten, nemlig arbejdsmarkedsbidraget, for de unge under 18 år.
Så det er flere end 50 pct., og måske kan vi igen komme op på de der 70-80 pct., der tager et fritidsjob.
Også med den nye ungebekendtgørelse, som vi har haft gang i her i januar måned, er der sket en hel del.
Balancen er jo så, der skal ske en bedre sikring.
Sådan stille og roligt undervejs skal vi selvfølgelig også reflektere over, at den sikring for de unge er god nok.
Der sker en hel del ændringer på det her område også.
Det vil jeg ikke gå længere ind i her, men bare sige, at det er vigtigt, at vi hele tiden har den balance, at hvis der er flere unge, der får et fritidsjob, og vi gør det mere fleksibelt, så skal der stadig væk være den balance, at det skal være sikkert for de unge at gå derude og arbejde.
Venstre støtter det her lovforslag, og vi glæder os til at arbejde sammen med resten af Folketinget om implementeringen af alt det, der ligger her.